和毛學士舍人早春
作者：貫休
朝代：唐

paragraphs: 陋巷冬將盡，東風細雜籃。
解牽窗夢遠，先是澗梅諳。
茶癖金鐺快，松香玉露含。
書齋山帚撅，盤饌藥花甘。
雅得琴中妙，常挼臉似酣。
雪消聞苦蟄，氣候似宜蠶。
密勿須清甲，朝歸遶碧潭。
丹心空拱北，新作繼周南。
竹杖無斑點，紗巾不著簪。
大朝名益重，後進力皆覃。
至理雖亡一，臣時亦說三。
不知門下客，誰上晏嬰驂。